**Nota informativă**

**la proiectul de lege pentru completarea**

**Legii nr. 1530-XV  din  12 decembrie 2002**

**privind indexarea depunerilor băneşti ale cetăţenilor în Banca de Economii**

Proiectul de lege pentru completarea Legii nr.1530-XV din 12 decembrie 2002 privind indexarea depunerilor băneşti ale cetăţenilor în Banca de Economii este elaborat în scopul realizării în continuare a procesului de indexare a depunerilor bănești în legătură cu lichidarea „Băncii de Economii” S.A.

Plata sumei indexate a început în anul 2003, iar pînă la 16 octombrie 2015, data retragerii licenței „Băncii de Economii” S.A., din mijloacele bugetului de stat au fost achitate beneficiarilor de indexare cca. 690 mil. lei.

În anul 2015, beneficiari de indexare conform Hotărîrii Guvernului nr.383 din 16 iunie 2015 au fost deponenții născuți pînă în anul 1991 inclusiv pentru plata sumei indexate aferente primei etape și deponenții născuți pînă în anul 1934 inclusiv pentru plata sumei indexate aferente etapei a doua.

Conform cererilor depuse pînă în anul 2015, suma indexată aferentă etapei a doua ce urmează a fi achitată deponenților constituie cca. 720 mil. lei.

De menționat că, în urma negocierilor cu băncile comerciale și ÎS „Poșta Moldovei”, numai ÎS „Poșta Moldovei” și-a exprimat disponibilitatea de a asigura procesul de colectare a cererilor de indexare și plată a sumelor indexate.

Cheltuielile aferente acestor servicii prestate de către ÎS „Poșta Moldovei” se estimează la 0,9% din sumele indexate achitate, iar pentru colectarea cererilor pentru indexare - 10 lei per cerere. Astfel, în dependență de sumele indexate achitate și numărul cererilor depuse, suma cheltuielilor respective poate constitui pînă la 1,0 mil. lei anual.

Constrîngerile bugetare existente și cele pe termen mediu, dictate de conjunctura economico-financiară regională și internă nefavorabilă, face dificilă asumarea de către Guvern a unor cheltuieli suplimentare, mijloacele financiare disponibile ale bugetului de stat fiind direcționate exclusiv la onorarea angajamentelor deja asumate. Astfel, cheltuielile aferente prestării serviciilor de indexare vor fi suportate de către deponenți.

 **MINISTRU Octavian ARMAȘU**